હું અંબાજીના દર્શન કરી અરવલ્લીના ડુંગરોમાં ફરવા ગયો હતો. ત્યાં મારી મુલાકાત શહેરના એક જમાનાના ફાયરબ્રિગેડના જાંબાઝ ઑફિસર અભયસિંહા સાથે થઈ હતી. તમે તો અભયસિંહાને ઓળખતાં જ હશો. પાંચ બાળકોને આગથી બચાવતાં તેમનો ચહેરો બળી ગયો હતો. પરંતુ આપના જેવા જ તેમના ઉપરી અધિકારીએ તેમને શાબાશી આપવાની જગ્યાએ બિહામણા ચહેરાને મુદ્દે તેનું રાજીનામું માંગી લીધું હતું. અત્યારે અભયસિંહા માણસ જાતથી દૂર અરવલ્લીના ડુંગરોમાં જઈ વસ્યાં છે. કોઈપણ જાતના સ્વાર્થ વગર તેમણે બંજર જમીનમાંથી નંદનવન બનાવ્યું છે. આ પત્ર સાથે એ સ્ટોરી મોકલી રહ્યો છું. તે સ્ટોરીને આપના અખબારમાં છાપશો તો આપે પણ કંઈક નિઃસ્વાર્થ સેવા કરી ગણાશે. મને મારી મંજિલ હવે મળી ગઈ છે. પર્યાવરણ થકી લોકોની પરોક્ષ રીતે સેવા કરતાં અભયસિંહાને સાથ આપવા હું તેમની પાસે જઈ રહ્યો છું. મેં મારું રાજીનામું આ પત્ર સાથે લગાવ્યું છે. મારાથી કોઈ ભૂલ થઈ હોય તો માફ કરશો. અને હવે મને ફોન ન કરતાં કારણ કે જ્યારે આ પત્ર આપને મળશે ત્યારે હું ઘણો જ દૂર નીકળી ગયો હોઈશ.